เงินล้นหนุนไอพีโอสดใส2ปี
&#8216;VGI&#8217;วันแรกแจกกำไร57% BTSฟันกำไรพิเศษ1.5พันล.
12 ต.ค. 2555

‘VGI’วันแรกแจกกำไร57% BTSฟันกำไรพิเศษ1.5พันล.
ทิสโก้ชี้สภาพคล่องล้นโลกหนุนตลาดไอพีโอสดใสต่อเนื่องอีก 2 ปี ด้าน VGI เทรดวันแรกแจกกำไรคนจอง ขณะที่ BTS ฟันกำไรพิเศษ 1,560 ล้าน
นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ (บล.) ทิสโก้ เปิดเผยว่า แนวโน้มตลาดหุ้นที่ขายประชาชนครั้งแรก (ไอพีโอ) น่าจะยังเปิดกว้างได้อีก 2 ปีตามสภาพคล่องที่ล้นโลกอยู่ และตอนนี้ยังไม่เห็นปัจจัยที่จะเข้ามากระทบการเติบโตของหุ้นกลุ่มเอเชีย ประกอบกับการไปโรดโชว์ที่นิวยอร์กล่าสุดกับ หน่วยงานรัฐบาล ซึ่งเท่ากับเป็นการตอกย้ำนักลงทุนว่าประเทศไทยมี นโยบายการบริหารประเทศ มีการเติบโตทางเศรษฐกิจที่ดี ซึ่งคาดว่าผู้จัดการกองทุนที่เข้าฟังน่าจะมีมุมมองที่ดี และเพิ่มน้ำหนักการลงทุนในตลาดทุนไทยเพิ่มขึ้นบ้าง
“ถ้าจะมองหุ้นไอพีโอพุ่งแรงนั้น ต้องมองเป็นรายตัวเพราะที่ปรึกษาทางการเงินแต่ละแห่งมีกลยุทธ์การตั้งราคาขายที่แตกต่างกัน รวมทั้งตลาดไม่ได้ส่วน ที่แพงอาจเป็นเพราะปีนี้หุ้นไทยซื้อขายกันที่ราคาปิดต่อกำไรต่อหุ้น (พี/อี) ที่ 14 เท่า ซึ่งอาจจะแพงกว่าปีก่อน แต่ปีหน้า พี/อี ก็น่าจะลงมาอยู่ที่ 11 เท่าได้”
สำหรับการเข้าซื้อขายในตลาดหลักทรัพย์เป็นวันแรกของหุ้น บริษัท วี จี ไอ โกลบอล มีเดีย (VGI) หลังได้เสนอขายหุ้นให้กับประชาชนครั้งแรก (อีพีโอ) จำนวน 26 ล้านหุ้น ในราคาหุ้นละ 35 บาท ซึ่งราคาหุ้นเปิดตลาดที่ 57 บาท และปิดตลาดที่ 55 บาท เพิ่มขึ้นจากราคาจองจำนวน 20 บาท หรือ 57.14% 
นายคีรี กาญจนพาสน์ ประธานกรรมการและประธานกรรมการ บริหาร บริษัท บีทีเอส กรุ๊ป โฮลดิ้งส์ (BTS) เปิดเผยว่า บริษัทจะมีรายได้จากการขายหุ้น VGI ออกมา 30% คิดเป็น 2,170 ล้านบาท และทำให้มีกำไรพิเศษจากการขายหุ้น 1,564 ล้านบาท รับรู้เข้ามาในช่วงไตรมาส 3 นี้ (ต.ค.ธ.ค. 2555 ) 
ทั้งนี้ เมื่อรวมกับผลการดำเนินงานปกติซึ่งมีทิศทางการขยายตัวที่ดี จากจำนวนผู้โดยสารที่เพิ่มขึ้น 15% และผลจากการขยายเส้นทางเดินรถทำให้คาดว่ากำไรจากงวดปี 2555 จะเพิ่มขึ้นไม่ต่ำกว่า 2 เท่าตัวจากงวดปีก่อนหน้า นอกจากนี้ยังทำให้มูลค่าเงินลงทุนใน VGI ที่ BTS ถือหุ้นที่เหลืออยู่ 70% เพิ่มขึ้นด้วย
สำหรับราคาหุ้น VGI เหนือราคาจองที่ระดับ 35 บาท เนื่องจากนักลงทุนมีความมั่นใจในตัวบริษัท และระดับราคาปัจจุบันที่ปรับเพิ่มขึ้นถือว่ายังมีโอกาสให้นักลงทุนสามารถลงทุนได้อีก และหวังว่าใน 12 ปีข้างหน้ามูลค่าตลาดโดยรวม (มาร์เก็ตแคป) ของ VGI จะโตเท่าตัวจากปัจจุบัน จากธุรกิจมี โอกาสจะเติบโตได้อีกมาก 
นายคีรียังกล่าวถึงกรณีกรมสอบสวนคดีพิเศษ (ดีเอสไอ) รับคดีการทำสัญญาการให้บริการเดินรถ และซ่อมบำรุงโครงการระบบขนส่งมวลชนกรุงเทพมหานคร ระหว่าง บริษัท กรุงเทพธนาคมกับบริษัทระบบขนส่งมวลชนกรุงเทพ เป็นคดีพิเศษนั้น ไม่กังวล เนื่องจากบริษัท เป็นผู้รับจ้างในการทำงานเท่านั้น และทำมาหลายปีแล้วในส่วนต่อขยาย ไม่ได้ทำผิดแน่นอน